|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Dai Zhen** (chinés tradicional e simplificado: 戴震, *pinyin*: Dài Zhèn; Wade-Giles: Tai4 Chen4), nado en Anhui o 19 de xaneiro de 1724 e finado en Beijing o 1 de xullo de 1777, foi un destacado estudoso chinés da dinastía Qing. Dai foi un estudoso versátil, que fixo grandes contribucións ás matemáticas, á xeografía, á fonoloxía e á filosofía. Editou o *Siku quanshu* 四庫全書 ("A biblioteca completa dos Catro Tesouros"), unha enciclopedia oficial.

Traxectoria
-----------

Dai Zhen naceu no 1724 nunha familia pobre, polo que tivo que formarse de maneira autodidacta. Logrou aprobar os exames oficiais de funcionario, pero nunca obtivo un rango importante.

Porén, a súa capacidade académica foi recoñecida polo erudito Jiang Yong (1681-1762), que o aceptou como discípulo.

Grazas á súa sona como erudito, polo que o emperador o nomeou compilador no 1773; dous anos despois, o monarca concediulle o posto de *jinshi* na Academia Imperial por decreto especial.

Obra
----

Dai Zhen foi unha figura relevante no eido da filoloxía, aplicando novas metodoloxías ao estudo da lingua. Tamén destacou polos seus estudos de matemáticas, do calendario, e das linguas antigas. Coma outros estudosos da época, interesouse na corrección do neoconfucianismo, xa que estaba convencido de que o traballo de pensadores coma Zhu Xi (1130-1200) estaba demasiado influenciado polas correntes daoístas e budistas.

No campo da ética, defendeu a idea de que os valores morais estaban plenamente integrados na vida cotiá, xa que non son de principios abstractos e transcendentes, senón realidades inmanentes á existencia humana. Así mesmo, ensalzou a compaixón ou *shu* como fundamento da acción moral.

Tamén fixo aportacións en metafísica, a través da súa reformulación do concepto cosmolóxico de *li* 理 ("patrón, razón").

Influencia
----------

Entre os seus contemporáneos, Dai Zhen foi moi recoñecido como matemático e fonólogo, mais non tanto como pensador. Porén, filósofos coma Hong Bang (1745-1779) ou Zhang Xuecheng (1738-1801) alabaron as súas aportacións nos campos da metafísica e a ética.

Nos séculos XIX e XX, a súa obra influenciou a obra de reformistas da cultura chinesa como Zhang Taiyan (1868-1936) ou Liang Qichao (1868-1936), que ensalzaron a súa defensa dos oprimidos ante os abusos de poder. A súa visión inmanentista de principios coma o *li* e os valores morais interesaron aos autores marxistas, xa que o vían como un precursor do materialismo na China dinástica.

Notas
-----

1. 1 2 3 4  "Dai Zhen - Chinese Neo-Confucianism, Enlightenment Philosophy & Ethics - Britannica". *www.britannica.com* (en inglés). 2024-01-15. Consultado o 2024-01-19.
2. 1 2 3 4 5 6 7 8 9 10 11  "Dai Zhen - Internet Encyclopedia of Philosophy" (en inglés). Consultado o 2024-01-19.
3. 1 2  Ng, On-cho (2019). Zalta, Edward N. ed. *Qing Philosophy* (Summer 2019 ed.). Metaphysics Research Lab, Stanford University.

Véxase tamén
------------

### Ligazóns externas

* Obras de Dai Zhen (Proxecto Gutenberg)

|  |  |
| --- | --- |
| Control de autoridades | 
* Wd: Q714369
* WorldCat
* VIAF: 36996649
* BIBSYS: 90554086
* BNF: 123701580
* BRE: 2627697
* CBDB: 0065933
* CERL: cnp00546009
* CiNii: DA06445054
* EBID: ID
* FAST: 54207
* GND: 11905258X
* Gutenberg: 32947
* ISNI: 0000000083728822
* LCCN: n80051708
* NDL: 00315488
* NKC: jx20100527001
* NLA: 36600255
* NTA: 140698531
* OL: OL886065A
* openMLOL: 178941
* Orthodox Encyclopedia: 168644
* SELIBR: 217927
* SUDOC: 032726902

 |